'n Persoonlike blik op die Covid-19-pandemie | Netwerk24
Dis maar goed vir die Westelike Provinsie se spelers dat Saterdagaand se Curriebeker-rugbywedstryd teen die Bulle op 'n leë Nuweland gespeel is, want etlike duisende Kapenaars op die paviljoene sou hulle luidkeels uitgejou het.
Rose onoorwonne, Drake mor oor Poite
Engeland sal die eindstryd van die Nasiesbeker-rugbytoernooi onoorwonne tegemoet gaan nadat hy Wallis met 24-13 in die spanne se laaste groepwedstryd Saterdag in Llanelli geklop het.
'n Persoonlike blik op die Covid-19-pandemie
Deur Marthie Otto (82), Pretoria 24 Oktober 2020 00:00
Pres. Cyril Ramaphosa se aankondiging van 'n streng inperking om die koronavirus hok te slaan, het aanvanklik nie 'n noemenswaardige reaksie veroorsaak nie. Maar namate die dae weke geword het en die weke maande, het die verwoestende uitwerking van die onsigbare vyand­ duidelik geword.
Hier in die aftreeoord heers afsondering met hoofletters. Alle­ etes word in bakkies by die kamers afgelewer. By gebrek aan gesellige samesyn met maaltye in die eetsaal het menige inwoner vlae van neerslagtigheid ervaar.
Boonop het die virus die eerste sterfgeval veroorsaak. Mense met rooigehuilde oë was 'n algemene gesig. Almal was angstig om na die nuus te luister, wat geensins bemoedigend was nie. Die aantal mense wat positief getoets is en die dodetal het daagliks toegeneem.
Ouers met kleuters was hande in die hare. Kinders kon nie skool bywoon nie en sommige moes sonder die broodnodige maaltyd per dag klaarkom. Dit het aan die lig gekom dat armoede en gebrek aan kos veral in informele woonbuurtes onrusbarend toegeneem het. Weldoeners soos Gift of the Givers het inderhaas kospakkies berei, sopkombuise is ingerig en rugbyspelers het gehelp om kos af te lewer.
Hotelle, restaurante, ondernemings, haarsalonne en boere moes werknemers aflê en werkloosheid het toegeneem. Die Klein Karoo Nasionale Kunstefees (KKNK) in Oudtshoorn moes afgestel word, wat menige kunstenaar sonder inkomste gelaat het. Verder het die ondenkbare gebeur: Die Olimpiese Spele in Japan, die Twee Oseane-padwedloop en die Comrades het in die slag gebly.
Met afgryse het ons gehoor dat misdadigers die situasie uitbuit. Brande is gestig, mense ontvoer, gemartel en vermoor. Plaasmoorde en veediefstal het toegeneem. Verkragting en mishandeling van vroue en kinders is aan die orde van die dag.
Nadat nog twee mense in die oord positief getoets is, moes ons vir twee uur in die tuin wag terwyl ons kamers ontsmet word. Ons kon eers terugkeer na ons kamers nadat ons koors gemeet is.
Ten tyde van die inperking het ek gewonder wat ek kan leer uit die ramp wat die hele wêreld getref het. Opnuut het ek my dierbare kinders waardeer wat gereeld naweke deur tralies saam met my kom koffie drink en gekuier het.
Toe het ek my na die bron van alle wysheid gewend: my Bybel. Dit is baie duidelik dat die persoon wat sy toekoms in ons huidige wêreld sien, bedroë daarvan gaan afkom. Het die digter nie gesê: "Die wêreld is nie ons woning nie."?
In Matteus lees ek: "Soek eers die koninkryk van God en sy geregtigheid." Ek het besluit om meer as ooit met my He­melse Vader te praat. Angus Buchan sê tereg ook: "God has no office hours."
Ek begin die mense om my raak te sien en ervaar hoe 'n vriendelike woordjie en 'n koekie of twee 'n moedelose gesig laat ophelder.
Die Bybel sê ook dat ons vir diegene in bestuursposte moet bid sodat ons in vrede kan leef. Daagliks bid ek vir Ramaphosa en sy kabinet dat hulle maniere kan vind om die korrupsie uit te roei.